钦定古今图书集成/历象汇编/庶征典/第122卷 > 《管窥辑要》 > 汉
## 钦定古今图书集成/历象汇编/庶征典/第122卷 > 《管窥辑要》 > 汉

### 高后二年武都山崩

按《汉书高后本纪》：“二年春正月乙卯，地震，羌道武都
道山崩。”　按《五行志》，“高后二年正月，武都山崩，杀七
百六十人。地震至八月乃止。”

### 文帝元年齐楚山崩

按《汉书文帝本纪》，元年四月，齐楚地震，二十九山同
日崩，大水溃出。　按《五行志》，文帝元年四月，齐楚地
山二十九所同日俱大发，水溃出。刘向以为近水沴
土也。天戒若曰，勿盛齐、楚之君，今失制度，将为乱。后
十六年，帝庶兄齐悼惠王之孙文王则薨，无子，帝分
齐地，立悼惠王庶子六人皆为王。贾谊、晁错谏，以为
违“古制，恐为乱。至景帝三年，齐、楚七国起兵百馀万，
汉皆破之。《春秋》四国同日灾，汉七国同日众，山溃，咸
被其害。不畏天威之明效也。”

### 成帝建始三年山崩

按：《汉书成帝本纪》：建始三年“十二月，越巂山崩。”

### 河平三年犍为山崩

按《汉书成帝本纪》，“河平三年春二月丙戌，犍为山崩，
壅江水逆流。”　按《五行志》，“河平三年二月丙戌，犍为
柏江山崩，捐江山崩，皆壅江水，江水逆流，坏城。”

### 元延三年岷山崩

按《汉书成帝本纪》，“元延三年春正月丙寅，蜀郡岷山
崩。”　按《五行志》，元延三年正月丙寅，蜀郡岷山崩，壅
江，江水逆流，三日迺通。刘向以为周时岐山崩，三川
竭而幽王亡。岐山者，周所兴也。汉家本起于蜀汉，今
所起之地山崩川竭，星孛又及摄提、大角，从参至辰，
殆必亡矣。其后三世亡嗣，王莽篡位。